﻿ EVENIMENT ANIVERSAR SATUL ROMÂNESC, TRECUT, PREZENT, VIITOR. 80 DE ANI DE LA CERCETAREA SOCIOLOGICĂ  A PLASEI DÂMBOVNIC MARIA CRĂCIUN Joi, 09.05.2019, în comuna Rociu, judeţul Argeş, a avut loc Simpozionul Naţional „Satul românesc, trecut, prezent, viitor. 80 de ani de la cercetarea sociologică a plasei Dâmbovnic”, eveniment organizat de Asociaţia Română de Sociologie, Facultatea de Știinţe ale Educaţiei, Știinţe Sociale şi Psihologie a Universităţii din Piteşti, Școala Doctorală de Știinţe Sociale şi Umaniste a Universităţii din Craiova, Centrul Regional de Excelenţă pentru Studii şi Cercetări şi Asociaţia „Sfinţii Spiridon şi Irina”, cu sprijinul Primăriei şi Consiliului Local al comunei. La simpozion au participat cadre didactice şi din cercetarea ştiinţifică, alţi specialişti, doctoranzi, precum şi un mare număr de locuitori ai comunei. În deschiderea lucrărilor au luat cuvântul Aurel Bălăşoiu, primarul comunei Rociu, prof. univ. dr Cătălin Zamfir, membru corespondent al Academiei Române, director al Institutului de Cercetare a Calităţii Vieţii (Academia Română), Preşedintele Asociaţiei Române de Sociologie şi conf. univ. dr. Cornel Constantinescu (Inspectoratul Şcolar Judeţean Argeş), Satul este în continuare o comunitate de viaţă destul de puternică, în ciuda dezechilibrelor şi a crizei prin care trece. Profesorul Cătălin Zamfir s-a referit la relevanţa deosebită a cercetărilor desfăşurate în timp privind satul românesc şi necesitatea ca acestea să fie continuate. De asemenea, a precizat că cercetarea şi acţiunea socială trebuie să facă trecerea de la o cercetare simplă, descriptivă care se finalizează cu trecerea datelor şi rapoartelor în sertar, la o cercetare urmată de intervenţie, adică de acţiune socială, iar acest lucru nu se poate realiza în afara metodei inovate de Dimitrie Gusti, care se numeşte cunoaşterea enciclopedică a unui popor. La rândul său, Cornel Constantinescu a arătat că manifestarea la care participăm este cea de-a cincea prin care aniversăm cercetarea sociologică a Plasei Dâmbovnic. În vara anului 1939 Şcoala Sociologică de la Bucureşti a întreprins o cercetare sociologică a plasei Dâmbovnic sub coordonarea lui Mihai Pop şi Anton Golopenţia (printre cercetătorii de atunci, amintim pe Miron Constantinescu, Adresa de contact a autorului: Maria Crăciun, Universitatea din Craiova, Strada Alexandru Ioan Cuza, nr. 13, 200585, Craiova, România, e-mail: craciunmaria2003@yahoo.com.ro. CALITATEA VIEŢII, XXX, nr. 2, 2019, p. 189–192 1MARIA90 CRĂCIUN 2 Roman Moldovan, N. Economu, O. Bârlea). Problemele sociale abordate atunci au fost reflectate în lucrarea Dâmbovnicul − o plasă din sudul judeţului Argeş. După 80 de ani, un grup de doctoranzi ai Şcolii de profil de la Universitatea din Craiova, sub îndrumarea prof. univ. dr. Maria Constantinescu, au revenit pe urmele vechilor cercetători şi au dat o replică interesantă studiilor de odinioară. Prima întâlnire consacrată cercetării din anul 1939 a avut loc la semicentenar, în iunie 1989 sub egida Centrului de Cercetări pentru Problemele Tineretului (eram filială a CCPT). Ne-am bucurat atunci de participarea celor care mai erau în viaţă (Mihai Pop, coordonatorul din teren al cercetării, Roman Moldovan, N. Economu, Njamo ş.a.) şi am inclus comunicările de atunci în volumul „Argeşul în cercetarea sociologică”. Cea de-a doua s-a desfăşurat în 1999 la Universitatea din Piteşti (profesorul Mihai Pop nu a participat, dar ne-a oferit cu câteva zile înainte un interviu înregistrat pe peliculă). Ne-am reunit pentru a treia oară la 9 mai 2009, la sediul Plasei Dâmbovnic în comuna Rociu, unde am dezvelit pe clădirea care adăpostea centrul administrativ al plasei, plăcile de marmură pe care am scris numele participanţilor din 1939, iar primăria şi consiliul local au conferit post-mortem lui Anton Golopenţia titlul de cetăţean de onoare cu prilejul aniversării centenarului naşterii. În anul 2014 am lansat la ICCV volumul, „Satul românesc: trecut–prezent– viitor/75 de ani de la cercetarea sociologică a Plasei Dâmbovnic” în prezenţa doamnei Sanda Golopenţia. Astăzi, la 80 de ani de la cercetare, avem bucuria să ne revedem tot la Rociu, iar primăria şi consiliul local al comunei Oarja să confere titlul de cetăţean de onoare post-mortem unui participant de acum opt decenii, prof. Miron Constantinescu. Prof. univ. dr. habilitat Maria Constantinescu, conducător de doctorat în cadrul Școlii doctorale de Ştiinţe Sociale şi Umaniste la Universitatea din Craiova, a arătat că demersul de investigare pe care l-a coordonat a fost conceput ca o replică a cercetărilor din 1939. Cercetarea este în curs de finalizare şi aduce în lumină o serie de rezultate interesante. De exemplu, problema analfabetismului în plasa Dâmbovnic a fost soluţionată de decenii, dar ,,problema apei la Oarja” încă mai aşteaptă soluţionarea, iar procesele de ,,sărăcire” şi ,,îmbogăţire” în aceiaşi localitate au fost înlocuite de procesul de pătrundere a capitalului străin în viaţa economică a comunei. Profesorul Ilie Bădescu, membru corespondent al Academiei Române, directorul Institutului de Sociologie (Academia Română), a subliniat că satul românesc este în continuare o comunitate de viaţă destul de puternică, în ciuda dezechilibrelor şi a crizei prin care trece în acest ciclu istoric post-modern, criză care a afectat viaţa umană şi, în general, întreaga societate umană. „Satul este în continuare una dintre încadrările vieţii colective ale unui popor şi 47% dintre români (în cazul României) sunt în continuare săteni, adică locuiesc în sate, deci sunt cuprinşi în comunităţi săteşti. Satul reprezintă oglinda de viaţă a românilor şi dacă vrem să identificăm 3 SATUL ROMÂNESC, TRECUT, PREZENT, VIITOR 191 tabloul de existenţă al românului, obligatoriu trebuie să avem privirea aţintită spre sat, adică să nu ne întoarcem cu spatele spre sat. Există atitudini care din acest punct de vedere sunt curioase, în condiţiile în care în sat în continuare îşi duc viaţa un număr atât de mare de oameni dintr-o comunitate naţională şi fără îndoială că satul trebuie să fie un reper al frământărilor, gândirii şi al sensibilităţii noastre”, a spus vorbitorul, care a le-a mulţumit reprezentanţilor comunei Rociu pentru felul în care arată satele arondate şi oferind astfel argumentul dăinurii neamului nostru în satul românesc. Prof. univ. dr. Dumitru Otovescu, directorul Școlii Doctorale de Știinţe Sociale şi Umaniste a Universităţii din Craiova, a menţionat faptul că instituţia ştiinţifică pe care o conduce s-a racordat la mişcarea sociologică naţională, iar Asociaţia Română de Sociologie le conferă sociologilor o identitate profesională şi instituţională. „Şcoala doctorală de sociologie din Craiova şi-a început activitatea sub egida Universităţii din Bucureşti, iar în prezent are 47 de doctoranzi şi care au realizat studii pe două direcţii: cea a satului românesc (avem peste 30 de monografii), încercând să reluăm tradiţia gustiană şi una de cercetare a migraţiei românilor în străinătate despre care există 12 cercetări. Dintre acestea, opt sunt finalizate şi publicate lucrările”, a spus prof. univ. dr. Dumitru Otovescu. Îngrijorătoare este scăderea populaţiei României, în 80% dintre localităţile rurale şi urbane, iar dacă se continuă acest trend, ţara noastră va ajunge la cca. 10 milioane de locuitori şi la dispariţia a sute de sate, cu consecinţe greu de prevăzut pe plan social, economic şi cultural. „Desigur, există şi alte ţări cu o populaţie mai mică sau egală cu cea prognozată în România, însă esenţial nu este numărul, ci cât de bine sunt organizate şi administrate resursele umane şi naturale, cât de mult se produce pe plan economic, pentru ca populaţia să aibă un nivel de trai ridicat. O atenţie specială trebuie acordată repopulării unor sate şi îmbunătăţirii vieţii în mediul rural, prin: acordarea de teren gratuit celor care vor să-şi construiască locuinţe; pietruirea şi asfaltarea drumurilor comunale; construcţia reţelei de apă şi canalizare pentru locuitori, dar şi de irigare a culturilor agricole; înfiinţarea de parcuri de utilaje agricole în fiecare comună, pe care să le folosească cetăţenii prin închiriere, aşa cum există în Israel; înfiinţarea de unităţi medicale cu servicii permanente în fiecare comună; înzestrarea localităţii cu specialişti pentru agricultură (ingineri agronomi) şi zootehnie (medic veterinar); înfiinţarea de unităţi bancare, care să faciliteze afacerile în mediul rural; construcţia de creşe, cămine şi spaţii şcolare moderne pentru educaţia tinerilor, a unor centre de zi pentru persoanele vârstnice etc.”, a mai afirmat prof. D. Otovescu. La rândul său, prof. Ioan Mărginean (ICCV) a subliniat faptul că satul Şerbăneşti, unde a avut loc reuniunea, este un exemplu de dezvoltare cu păstrarea tradiţiilor, iar spectacolul artistic oferit pe scenă ilustrează acest fapt, precum şi prezenţa şi implicarea locuitorilor. Aspectele relevate sunt cu atât mai semnificative cu cât multe sate se confruntă cu mari dificultăţi, unele fiind pe cale de dispariţie. Pe de altă parte însă, valoarea de peste 40% populaţie în mediul rural este încă deosebit de mare. În încheiere a mulţumit profesorului Cornel Constantinescu 1MARIA92 CRĂCIUN 4 pentru implicarea sa în organizarea întrunirilor menţionate de dânsul şi pentru multe alte activităţi desfăşurate în cadrul Asociaţiei Române de Sociologie, de asemenea a mulţumit domnului primar al comunei Rociu, o gazdă deosebit de primitoare. În continuare, Asociaţia Română de Sociologie a decernat plachete de onoare ale ARS profesorului univ. dr. Ioan Mărginean, cu prilejul împlinirii vârstei de 75 de ani, primarilor comunelor Rociu şi Oarja, Aurel Bălăşoiu şi, respectiv, Constantin Bîlea, pentru sprijinirea cercetării sociologice a satului argeşan, lui Dan Golopenţia, pentru valorificarea operei sociologice a tatălui său, sociologul Anton Golopenţia, lui Radu Constantinescu, pentru valorificarea operei tatălui său, sociologul Miron Constantinescu, şi Sandei Golopenţia, pentru activitatea de excepţie a editării operei tatălui său, Anton Golopenţia, iar profesorului univ. dr. Dumitru Otovescu i-a fost decernată o diplomă de onoare pentru contribuţia adusă la cercetarea sociologică a satului românesc. La finalul sesiunii de referate şi comunicări ştiinţifice, a fost definitivată procedura de alegere a Preşedintelui şi a Consiliului Asociaţiei Române de Sociologie, noul preşedinte ales fiind cercet. şt. I Sorin Cace. Cu acest prilej, Sorin Cace a afirmat că sunt mulţi sociologi care provin din mediul rural şi care încearcă să se apropie cât mai mult de zona satului şi care şi-au propus să se implice şi în proiecte mult mai concrete. „Eu am rămas impresionat de modul în care arată comuna dumneavoastră şi satele din comună, inclusiv infrastructura. Deci sunt proiecte care se pot face, atât timp cât oamenii sunt dedicaţi interesului local şi atât timp cât autoritatea locală împreună cu ceilalţi actori din comunitate vor să facă ceva, iar oamenii înţeleg şi se implică şi ei în aceste activităţi, chiar dacă de multe ori resursele locale nu sunt suficiente şi este nevoie şi de spirjin din afara comunităţii”, a spus noul preşedinte al Asociaţiei Române de Sociologie. Tot joi, la Rociu, a fost marcată Ziua Independenţei şi Ziua Europei, precum şi Ziua Şcolii Gimnaziale „Gheorghe Mocanu”, prilej cu care un grup de elevi ai şcolii şi Grupul vocal preoţesc Dâmbovnicul i-au încântat pe cei prezenţi cu vocile lor şi interpretarea lor. Primit: 28.03.2019 Acceptat: 15.04.2019 